Шапсыгъ къэфакIуэхэр
ШахэкIеишхуэ щыщ «Шапсыгъхэм я нартхэр» ныбжьыщIэ къэфакIуэ гупым ди къэралым щекIуэкIа чемпионатым и Кубок ЗэIухар къахьащ.
Къызэрызэрагъэпэщрэ илъэсищ фIэкIа мыхъуми, ехъулIэныгъэ я мащIэкъым «Нартхэм». Ансамблым и художественнэ унафэщI Лий Артур зэрыжиIэмкIэ, нэхъапэкIэ гупым иIа ехъулIэныгъэ псори зыщагъэгъупщэ хъунущ, иджырейм елъытауэ. Урысейм лъэпкъ къафэхэмкIэ щекIуэкIыну зэпеуэм хэтыну зэрытегушхуэрэ Сочэ щыщ артист ныбжьыщIэхэм лъагапIэщIэхэм зрапщытащ. Лийм жеIэ ехъулIэ-ныгъэ зыIэрагъэхьэн папщIэ, гупым хэтхэр еш ямыщIэу зэрылажьэр, кIуэ пэтми нэхъ къалэнышхуэ зыхуагъэувыж, къэралым и ансамбль пэрытхэм япэхъун зэфIэкI къагъэлъэгъуэну хущIэкъуу.
— «Салют талантов» творческэ зэгухьэныгъэм лъэпкъ къафэхэмкIэ къызэригъэпэща Кубок ЗэIухар спортым и лигэ нэхъыщхьэм хуэбгъадэ хъунущ, — жеIэ Артур. — Кубокым текIуэныгъэ къыщызыхьар къэралым щекIуэкIыну чемпионатым хагъэхьэнущ. Мыпхуэдэ зэхьэзэхуэр тыншакъым, ауэ абыхэм ныбжьыщIэхэр куэдым хуагъасэ. Дэ мурад тщIащ япэщIыкIэ Санкт-Петербург щекIуэкIыну зэпеуэм зыкъыщыдгъэлъэгъуэну, ар къыдэмыхъулIэмэ, Москва щызэхьэзэхуэнухэм дахэтыну.
Санкт-Петербург мыкIуэ щIыкIэ ансамблыр хэтащ Адыгейм хыхьэ Тохъутэмыкъуей къуажэм «Дыщэ таж» фIащауэ адыгэ щэнхабзэм и IV хэгъуэгу фестиваль щекIуэкIам икIи «Хореография» лIэужьыгъуэмкIэ гупым япэ увыпIэр къыхуагъэфэщащ.
Кубок ЗэIухам хэтхэм къафэр зэрагъэзащIэ зэманым ткIийуэ кIэлъыплъырт, дакъикъипщI нэхъыбэ гупыр утыку итамэ, хуагъэув баллхэм кIэрачырт. Абы къыхэкIыу, «Нарт» гупым я программэр ямыгъэкIэщIу хъуакъым.
— Зэпеуэм щыIа зэныкъуэкъу иным, къызэрымыкIуэу дызэрыгузавэм емылъытауэ, ныбжьыщIэхэм дахэу, щымыуэу зыкъыщагъэлъэгъуащ, — жеIэ ансамблым и унафэщIым. — Пэшым щIэсхэр Iэгуауэ инкIэ къытпежьэри, дигухэр фIы тхуащIащ, ар куэдкIэ я фIыгъэщ, ди къэфакIуэ цIыкIухэм я гъусэу нэкIуа благъэ-Iыхьлыхэм.
КъэпщытакIуэ гупым хэт псоми зэдэарэзыуэ «Шапсыгъым я нартхэр» гупым Урысейм и Кубок ЗэIухам и чемпионатым текIуэныгъэр щратащ. ШахэкIеишхуэ щыщ къэфакIуэхэм иджыри дипломитI — япэ увыпIэр езым я ныбжь гупым къызэрыщахьам, лъэпкъ къафэм и хабзэхэр екIуу зэрахъумэм папщIэ къратащ.
КъыкIэлъыкIуэ махуэм ныбжьыщIэхэм къалэм зыщаплъыхьащ, Санкт-Петербург и щIыпIэ цIэрыIуэхэм щыIащ.
Къуажэдэсхэм, «Адыгэ Хасэм» и лIыкIуэхэм, курыт еджапIэ №90-м и егъэджакIуэхэм, «ШахэкIей» ТОС-м и советым хэтхэм Iэтауэ кърагъэблэгъэжащ къэфакIуэхэр.
Иджы абыхэм къэралым и чемпионатыр къапоплъэ. Федеральнэ щIыналъэхэм къыщыхах гуп нэхъыфI дэтхэнэри текIуэныгъэм щыгугъыу кIуэнущ а зэпеуэм.
Ди къэфакIуэхэм я зэфIэкIым дытешыныхьыркъым, абыхэм Кавказ Ищхъэрэм, ди къэралым и щIыпIэ куэдым ехъулIэныгъэшхуэ щаIащи, дащогугъ дыкъамыгъэщIэхъуну.
Ныбэ Анзор.
